

VLADA REPUBLIKE HRVATSKE

Zagreb, 28. svibnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured za udruge |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o imenovanju nacionalne kontakt točke za program Europske unije „Građani, jednakost, prava i vrijednosti“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ donijela

**O D L U K U**

**o imenovanju nacionalne kontakt točke za program Europske unije**

**„Građani, jednakost, prava i vrijednosti*“***

**I.**

Ured za udruge imenuje se nacionalnom kontakt točkom programa Europske unije „Građani, jednakost, prava i vrijednosti“ (u daljnjem tekstu: Program), za programsko razdoblje od 2021. do 2027.

**II.**

U pripremi i provedbi Programa Ured za udruge, kao nacionalna kontakt točka, koordinirat će provedbu Programa u Republici Hrvatskoj. Zadaća je nacionalne kontakt točke pružanje sustavne podrške svim prijaviteljima na natječaje Programa, korisnicima i partnerima na projektima financiranima u sklopu Programa, te informiranje i izobrazba svih potencijalnih korisnika o mogućnostima koje ovaj Program donosi udrugama, organizacijama civilnoga društva te jedinicama lokalne i područne (regionalne) samouprave u Republici Hrvatskoj, kao i jačanje vidljivosti Programa u Republici Hrvatskoj.

**III.**

U radu Programskog odbora Programa sudjeluje ravnatelj Ureda za udruge.

**IV.**

Sredstva za sufinanciranje radnog programa nacionalne kontakt točke osigurana su na proračunskim pozicijama Ureda za udruge.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Program Unije „Građani, jednakost, prava i vrijednosti“ (dalje: Program) sljednik je centraliziranog programa Unije „Europa za građane“ (*Europe for Citizens*), programa „Prava, jednakost i građanstvo“ (*Rights, Equality and Citizenship*) i *Daphne* programa za razdoblje od 2021. do 2027. godine koji omogućava provedbu niza aktivnosti koje pridonose suradnji među zemljama sudionicama Programa u različitim područjima vezanima uz zajedničke politike. Iako je Prijedlog Uredbe Europskog parlamenta i Vijeća o uspostavi programa Građani, jednakost, prava i vrijednosti za razdoblje 2021.-2027. usvojen 28. travnja (objavljen 5. svibnja 2021. godine u Službenom listu EU L 156), preko Predstavništva Europske komisije u Bruxellesu, Ured za udruge je u veljači od gđe Salle Saastamonen, v.d. Generalne direktorice Glavne uprave za pravosuđe i zaštitu potrošača zaprimio pozivno pismo i smjernice za određivanje nacionalnih kontakt točaka Programa u državama članicama.

U smjernicama Europska komisija predlaže da i u sljedećem programskom razdoblju tu ulogu ima institucija koja ima iskustva u provedbi natječaja financiranih iz EU izvora, dobro poznaje teme Programa (aktivno europsko građanstvo, bratimljenje i umrežavanje gradova, promicanje temeljnih vrijednosti EU zajamčenih čl. 2 TFEU), s dodatnom naznakom da prednost ima institucija koja je prethodno obavljala funkciju kontakt točke za jedan od ranije spomenutih programa. Tijekom proteklih četrnaest godina, temeljem Odluke Vlade Republike Hrvatske iz 2007. i 2013. godine, Ured za udruge Vlade Republike Hrvatske bio je odgovoran za provedbu programa „Europa za građane“ za dva programska razdoblja (2007.-2013. i 2014.-2020.). U tom svojstvu, Ured je sufinancirao provedbu Radnog programa Nacionalne kontakt točke, temeljem obveza preuzetih ugovorom s Europskom komisijom. Zadaća Nacionalne kontakt točke bila je informiranje i educiranje o programu „Europa za građane“, jačanje vidljivosti Programa te sustavno pružanje tehničke podrške prijaviteljima i provoditeljima projekata ugovorenih u sklopu Programa. U sklopu aktivnosti kao Nacionalne kontakt točke, u razdoblju od 2014.-2020. godine, Ured za udruge informirao je 5.190 sudionika, a o samoj uspješnosti sudjelovanja Republike Hrvatske u prethodnom programu Europa za građane koji njeguje načelo ravnomjerne geografske zastupljenosti, svjedoči i podatak da je od 34 zemlje sudionice, Hrvatska bila deseta zemlja po broju prijava i deveta po broju odobrenih projekata. Budući da su udruge i druge organizacije civilnoga društva među glavnim korisnicima i partnerima u provedbi ovog Programa, a imajući u vidu izrazito uspješne rezultate provedbe programa „Europa za građane“ u Republici Hrvatskoj u protekla dva financijska razdoblja, Ured za udruge je u prijedlogu proračuna za 2021.-2023. godinu, rezervirao potrebna sredstava za ulogu Kontakt točke u provedbi ovog Programa, a prijedlog obrasca za procjenu fiskalnog učinka dostavljen je Ministarstvu financija. Kao i u dosadašnjoj praksi, predlaže se da ravnatelj/ica Ureda Vlade RH za udruge nastavi sudjelovati u radu Programskog odbora programa „Građani, jednakost, prava i vrijednosti“, kao predstavnik Nacionalne kontakt točke.

Točkom I. ove Odluke imenuje se Ured za udruge Vlade Republike Hrvatske Nacionalnom kontakt točkom za program Unije „Građani, jednakost, prava i vrijednosti“.

Točkom II. pojašnjavaju se zadaće Nacionalne kontakt točke.

Točkom III. predviđa se sudjelovanje ravnateljice Ureda za udruge Vlade Republike Hrvatske u Programskom odboru.

Točkom IV. uređuje se da će se sredstva za sufinanciranje radnog programa Nacionalne kontakt točke programa Unije „Građani, jednakost, prava i vrijednosti“ osiguravati u proračunu Ureda za udruge Vlade Republike Hrvatske.

Točkom V. utvrđuje se stupanje na snagu ove Odluke.